Die Drie-eenheid en die geloofsbelydenis van Atanasius
Ek het onlangs 'n vraag ontvang oor die Drie-eenheid van God. Ek wil dit graag beantwoord met die geloofsbelydenis van Atanasius. Atanasius van Alexandria (296-373 nC) was 'n Christen teoloog, Kerkvader en 'n verdediger van die Drie-eenheid teenoor die die leer van Arius (250-336 nC), 'n presbieter en askeet uit Libië, wat nie geglo het dat Christus van ewig af bestaan het nie (vgl Joh 1:1-2). Omdat hierdie geloofsbelydenis met Atanasius se siening ooreenstem, is dit aan hom toegeskryf, alhoewel die bron en tyd van ontstaan nie werklik bepaal kan word nie. Nietemin is hierdie geloofsbelydenis getrou aan die Skrif en word dit vir eeue in die Kerk as erkende belydenisskrif gebruik.
Hier dan is die geloofsbelydenis van Atanasius:
Vir elkeen wat salig wil word, is dit in die eerste plek nodig dat hy die algemene geloof moet vashou. As iemand dit nie heeltemal en ongeskonde bewaar nie, sal hy sonder twyfel ewig verlore gaan.
Ons moet die een God in die Drieheid en die Drieheid in die Eenheid eer, sonder om die persone te vermeng of die wese te deel. Want die persoon van die Vader is 'n ander, dié van die Seun is 'n ander, dié van die Heilige Gees is 'n ander. Tog het die Vader en die Seun en die Heilige Gees een Godheid, gelyke eer en gelyke ewige heerlikheid.
Wie dus salig wil word, moet so oor die Drie-eenheid dink. Maar vir die ewige saligheid is dit nodig dat hy ook getrou aan die menswording van ons Here Jesus Christus moet glo.
So is die regte geloof dan:
Ons glo en bely dat ons Here Jesus Christus, die Seun van God, tegelyk God en mens is.
Hy is God uit die Wese van die Vader, voor alle tye gegenereer, en mens uit die wese van sy moeder, in die tyd gebore; volkome God, volkome mens met 'n redelike siel en menslike vlees, na die Godheid aan die Vader gelyk, na die mensheid minder as die Vader.
En alhoewel Hy God en mens is, is Hy nogtans nie twee nie maar een Christus. Hy is een, nie deur verandering van die Godheid in die vlees nie, maar deur die aanneming van die mensheid in God. Hy is in alle opsigte een, nie deur vermenging van die wese nie maar deur die eenheid van die Persoon.
Want soos die redelike siel en die vlees een mens is, so is God en mens een Christus, wat ter wille van ons saligheid gely het, begrawe is en neergedaal het na die hel; op die derde dag uit die dood opgestaan het, na die hemel opgevaar het en aan die regterhand van God, die almagtige Vader, sit. Daarvandaan sal Hy kom om die lewendes en die dooies te oordeel.
By sy koms sal alle mense, met hulle liggame, opstaan en van hulle eie werke moet rekenskap gee. En die wat goed gedoen het, sal die ewige lewe ingaan, maar die wat sonde gedoen het, in die ewige vuur.